Slovenska kronika, 24.10.2014


Naslov: Odprli novo stalno razstavo o izgnancih
Napoved za voditelja:

Na gradu Rajhenburg v Brestanici so sinoči odprli prenovljeno razstavo o slovenskih izgnancih. Prva je bila tam postavljena že leta 1968, njen avtor je bil dr. Tone Ferenc in je bila kasneje dopolnjevana. Pred celostno obnovo gradu v letu 2010 pa so jo podrli in zdaj na novo postavili. Gre za sodobno postavitev, polno dokumentov, fotografij, predmetov in tudi osebnih pripovedi, posnetih s kamero, ki so jih pripravili v brestaniški enoti Muzeja novejše zgodovine Slovenije, kamor ta sodi.  
T- Iz Brestanice GORAN ROVAN /

X- Snemalec in montažer Tomi Naglič /

Nova stalna razstava Slovenski izgnanci 1941-1945 v petih sklopih predstavlja izgon Slovencev med drugo svetovno vojno, tokrat na precej sodobnejši način.  
T- MONIKA KOKALJ KOČEVAR /
X- soavtorica razstave /

»Seveda je nekaj tistih osnovnih predmetov, najboljših, ki so bili že na razstavi profesorja Ferenca tudi uvrščenih v to razstavo, največji del je pa novih.«
T- IRENA FÜRST /
X- soavtorica razstave /

»Seveda smo pa dali razstavi en velik svoj pečat. Namreč mi smo obiskali veliko izgnancev. Izvedeli veliko zgodb, ki so jih izgnanci seveda doživeli, bodisi na poti v izgnanstvo, v izgnanstvu, ob vračanju.«
T- dr. KAJA ŠIROK /
X- direktorica Muzeja novejše zgodovine Slovenije /

»In dejansko smo to naracijo zvizualizirali in jo sedaj tudi obiskovalcem ponujamo. Ponujamo jo z namenom, da se ta spomin ohranja, da ta spomin sporoča in predvsem, da je njen krik Nikoli več.«
Iz Slovenije je bilo izgnanih kar 80.000 ljudi, mnogi so že pomrli. In kako izgnani gledajo na novo postavitev razstave? 
T- ŠTEFKA COLARIČ /
X- izgnanka /

»Vesela sem, da se vidi, kako je blo in da, da smo preživeli, keri smo preživeli. Kot otroci smo bili zelo ubogi tam.«
T- LOJZE RUPAR /
X- izgnanec /

»Bogat spomin, zbir dejanskih pričanj za nas živeče, za mlajše za katere je še tulk bolj namenjeno, v opomin, da se kaj takega ne bi zgodilo, ne.«
To pa je bilo tudi vodilo postavljavcev razstave, ki so mu skušali čimbolj slediti.
